Titus
Titus er en opera seria i tre akter af Wolfgang Amadeus Mozart (K 621).
Operaen var et bestillingsarbejde i anledning af kejser Leopold 2.s kroning som konge af Bøhmen i Prag 6. september 1791. Pietro Metastasios libretto, der tidligere var blevet sat i musik af talrige komponister, heriblandt Antonio Caldara (1734) og Willibald Gluck (1752), var blevet udvalgt til lejligheden og bearbejdet af hofdigteren Caterino Mazzolà (1745-1806).
Titus blev en fiasko ved uropførelsen, men ved de efterfølgende opførelser i Prag blev den godt modtaget af publikum. Den blev ovenikøbet opført i London i 1806 som den første opera af Mozart.